საქართველოს სამოყვარულო ფეხბურთის ასოციაცია
საქართველოს სამოყვარულო ფეხბურთის ასოციაცია (სსფა) — სამოყვარულო ფეხბურთის ასოციაცია, რომელიც დაფუძნდა 2015 წლის 18 სექტემბერს, თბილისში. ორგანიზაცია საქართველოს ტერიტორიაზე ორგანიზებას უწევს ოფიციალურ სამოყვარულო საფეხბურთო ჩემპიონატებს. სსფა წარმოადგენს საქართველოს ფეხბურთის ფედერაციის ოფიციალურ აუთსორს ორგანიზაციას, რომელიც აღიარებს საქართველოს ფეხბურთის ფედერაციის, UEFA-ს, FIFA-ს იურისდიქციას და International Football Association Board-ის (IFAB) თამაშის წესებს. სსფა-ს მიზნებია: ფეხბურთის მასობრიობის გაზრდა; მთელი ქვეყნის მასშტაბით სამოყვარულო საფეხბურთო ლიგების ჩამოყალიბება; ჯანსაღი ცხოვრების წესის დამკვიდრება და პოპულარიზაცია საზოგადოებაში; ნიჭიერი ახალგაზრდა ფეხბურთელების აღმოჩენა; სპორტული ინფრასტრუქტურის აღდგენა; ვეტერანი ფეხბურთელების დაბრუნება ფეხბურთში; დამწყები მწვრთნელებისა და მსაჯების პროფესიული განვითარების ხელშეწყობა; საქართველოს სამოყვარულო საფეხბურთო ეროვნული ნაკრების ფორმირება, რომელიც მონაწილეობას მიიღებს საერთაშორისო ტურნირებსა და UEFA Regions Cup-ზე.